Begrotingsrede 2016: Politieke partye reageerPravin Gordhan. Argieffoto Pieter Mulder, leier van die Vryheidsfront Plus, het gesê Gordhan se begrotingsrede kan as ŉ “terug na basiese ekonomiese grondwaarhede” beskryf word. “Die minister het fiskale dissipline beklemtoon met die voorneme om miljarde te bespaar deur beter beheer oor staatsaankope en deur besparing. Dit is stappe in die regte rigting.” Volgens Mulder probeer die ANC, “wat Suid-Afrika tot op die rand van rommelstatus gebring het”, nou die land uit die gemors kry deur basiese ekonomiese grondwaarhede te probeer toepas. “Die vraag is of dit nie te min te laat is nie.” Mulder het gesê hoewel die minister geld vir universiteite beskikbaar gestel het, het hy nie kans gesien om ingrypende droogtehulp aan te kondig nie. “Daar was enkele vae beloftes dat dit nog aandag gaan geniet, maar dit gaan te laat wees om talle landbouers te red.” Die DA het gesê hy is teleurgesteld dat Gordhan nie verdere besparingsmaatreëls aangekondig het nie. Volgens David Maynier, DA-LP, kon Gordhan onder meer aangekondig het dat pres. Jacob Zuma se kabinet tot 15 departemente verminder word en sodoende die fiskus “R4,7 miljard” spaar. Julius Malema, leier van die EFF, het Gordhan se lof besing. Malema het gesê die land moet die minister en begroting ondersteun aangesien hy gedoen het wat nodig was om die land van rommelstatus te red. “Die minister het gekom en sy begroting in die moeilikste tyd voorgelê. Dit is tyd dat ons politieke en ideologiese verskille een kant toe skuif en verenig.” Die ANC het intussen Gordhan se begroting as “pragmaties en stewig in lyn met ANC-beleid” beskryf. Gwede Mantashe, sekretaris-generaal van die ANC, het gesê die begroting het voldoende geantwoord op die bekommernisse van betogende studente en vakbonde en dat Gordhan voortgegaan het om besteding op onderwys te prioritiseer.